У дрварској операцији крајем маја и почетком јуна Бригада је затварала правац Приједор-Сански Мост-Кључ на положајима код Врхпоља, затим правац Бањалука-Ситница-Кључ на положајима код Ситнице и најзад, правац Бањалука-Бронзани Мајдан-Сански Мост. Од јуна до почетка септембра водила је борбе заједно са 13. крајишком бригадом и "Змијањским НОП одредом" у рејону Мркоњић Град, Хан-Кола, Перван са немачким, усташким и четничким снагама из Бањалуке, Мркоњић Града и Јајца. Учествовала је у ослобођењу Приједора 6-7. септембра и Бањалуке 16-28. септембра. Крајем септембра и у октобру бригада је дејствовала против четника на сектору Прњавор, Дервента, Котор Варош.